L'exdelegat del govern espanyol a Catalunya durant l'1-O i màxim responsable de l'Estat a Catalunya durant l'aplicació del 155, Enric Millo, rebrà la Gran Creu de Plata al mèrit civil de mans de la Guàrdia Civil. La proposta la va fer l'executiu de Mariano Rajoy i l'ha signat l'actual ministre socialista de l'Interior, Fernando Grande-Marlaska, abans de la celebració del dia del cos, el proper 12 d'octubre. Juntament amb la condecoració de Millo també hi ha la d'altres excàrrecs de l'Estat a Catalunya, entre ells tots els delegats i subdelegats proposats pel govern de Rajoy. El ministre ha defensat que no és "sectari" i que no ha tirat enrere la proposta perquè no hi ha res que no sigui "procedent". La medalla no va acompanyada de cap dotació econòmica. Marlaska ha comparegut aquest dimarts a la Comissió d'Interior al Senat, on el portaveu del PDeCAT, Josep Lluís Cleries, li ha qüestionat que hagi atorgat aquest reconeixement a Millo. "El condecoren per cada cop de porra que es va donar l'1-O", s'ha preguntat amb ironia Cleries, que assegura que "no veu canvi de tarannà" en el govern del PSOE si el condecora.  "L'1-O ens vam sentir agredits per una violència d'Estat i esperem que el seu ministeri depuri responsabilitats perquè qui va comandar la delegació de govern ara el condecoren", ha lamentat Cleries, que ha dit que aquest reconeixement es pot entendre com un "insult".  El ministre ha respost a Cleries i ha justificat la medalla perquè és una proposta de l'anterior executiu i no vol ser "sectari". "No m'agrada ser sectari, si tinc les propostes i no hi ha res molt específic que se salta qualsevol possibilitat per entendre que la condecoració és procedent no la tiraré enrere", ha manifestat.  Ha especificat que és un reconeixement a la seva vida pública "comparteixi o no la totalitat de la seva actuació".

Summary: Marlaska condecora Enric Millo, delegat del govern espanyol durant l'1-O i màxim responsable de l'Estat durant el 155


La CUP ha criticat que JxCat i ERC protagonitzin "una altra guerra de retrets" en lloc d'assumir que hi ha "un problema" al cos dels Mossos d'Esquadra, després que s'hagi conegut un cas d'agressió racista policial al Bages, que va passar ara fa un any i mig. Els anticapitalistes critiquen que "en lloc d'assumir els problemes i posar-se a treballar, es basen en tirar pilotes fora i tirar-se retrets els uns als altres". Per tot plegat, la diputada de la CUP-CC Maria Sirvent ha reclamat que es depurin responsabilitats dins del cos policial i que es transformi aquest model de seguretat. També ha criticat que Interior hagi decidit canviar de destí els agents investigats i no se'ls hagi suspès de sou i feina.

Summary: La CUP critica que JxCat i ERC "protagonitzin una guerra de retrets” en lloc de depurar responsabilitats als Mossos


El president del Govern, Quim Torra, va parlar la setmana passada amb la consellera de Salut, Alba Vergés, per donar-li un ultimàtum de 48 hores per nomenar un nou secretari de Salut Pública. Així ho han explicat a l'ACN fonts de la Presidència aquest dimecres. Torra ha explicat a la sessió de control d'avui al Parlament que va suggerir a Vergés (ERC) nomenar Josep Maria Argimon com a substitut de Joan Guix -que va dimitir el 28 de maig. Fonts d'ERC del Govern han negat que Torra fes un ultimàtum de 48 hores a Vergés i que suggerís el nom d'Argimon com a substitut. I des del Departament de Salut han volgut evitar entrar en aquesta qüestió i fonts de la conselleria han assegurat a l'ACN que estan "centrats" en la gestió de l'epidèmia. (S'afegeix versió de fonts d'ERC al Govern i del Departament de Salut) Segons fonts de la Presidència, Torra va donar dos dies a la consellera per desencallar la vacant, davant la importància de gestionar la crisi sanitària, econòmica i social. El president va argumentar que era més necessari que mai nomenar un nou director de Salut Pública. 'La Vanguardia' va avançar dissabte que Argimon ocuparia el càrrec. Des del Departament de Salut, fonts de la conselleria han volgut evitar entrar-hi i han assegurat a l'ACN que estan "centrats" en la gestió de l'epidèmia del coronavirus. "Nosaltres tenim molta feina, estem centrats en l'epidèmia i no entrarem en possibles polèmiques", han assegurat aquestes fonts.

Summary: ACTUALIZACIÓ:Torra va donar a Vergés 48 hores per nomenar un nou secretari de Salut Pública i va suggerir el nom d'Argimon


El govern de Mollet del Vallès (Vallès Oriental) posarà en coneixement de la Fiscalia totes les informacions "falses" que en els darrers dies s'han difós a través de les xarxes socials i els mitjans de comunicació sobre l'existència d'irregularitats en l'adjudicació del polèmic solar de Decathlon. L'equip de govern considera "intolerable" que es posi en dubte l'ús que es fa dels recursos públics i per aquest motiu adverteix als autors d'aquestes acusacions que els portarà davant la justícia. En aquest sentit ha assegurat que els serveis jurídics municipals estan treballant per recavar totes aquestes informacions. L'objectiu, apunten fonts municipals, és esvair els dubtes i demostrar "l'honestedat" del govern local.  El govern de Mollet del Vallès ha carregat contra les persones i entitats que en els darrers dies han emès informacions "falses" al voltant de l'adjudicació de Decathlon, i s'ha mostrat especialment molest amb aquelles acusacions que diuen que "hauria obtingut un rèdit econòmic" amb aquesta operació.    Per aquest motiu ha demanat als serveis jurídics municipals que comencin a reunir tots aquests comentaris i afirmacions. "Portarem a la Justícia als autors d'aquestes acusacions que qüestionen l'honestedat, l'honorabilitat i la integritat de l'equip de govern", indiquen els responsables municipals.

Summary: Mollet nega que cobrés comissions per l'adjudicació de Decathlon i portarà els autors d'aquestes acusacions a la Fiscalia


Dos nous estudis presentats al congrés anual de la Societat Europea d'Oncologia Mèdica (ESMO) per investigadors de la Vall d'Hebron plantegen canviar els tractaments d'un tipus agressiu de càncer de mama i en fases precoces de la malaltia. L'assaig Ascent apunta que les pacients de càncer de mama triple negatiu, un tipus agressiu amb pocs tractaments aprovats, milloren amb l'ús del fàrmac 'sacituzumab grovitecan'. Per altra banda l'estudi Monarch-E demostra que en pacients amb càncer de mama amb alt risc de recaiguda la taxa de supervivència lliure de la malaltia passa del 88,7% al 92,2% si durant dos anys es combina la teràpia hormonal estàndard amb l''abemaciclib', que és un inhibidor de l'enzim cdk4/6. En l'assaig que fa referència al càncer de mama triple negatiu es va avaluar un nou fàrmac davant d'un tractament estàndard. El 'sacituzumab govitecan' s'obté amb la fusió d'un anticòs i un medicament de quimioteràpia i permet preservar les cèl·lules sanes. Les proves es van fer amb la participació de 529 pacients. Es va augmentar la supervivència lliure de progressió de 1,7 mesos a 5,5 mesos, i la supervivència global de 6,7 mesos a 12,1 mesos en les pacients tractades amb el nou fàrmac.  "Ara aquest fàrmac, que podria portar a un canvi en el tractament estàndard d'aquestes pacients, també s'està avaluant en estats més precoços de la malaltia, incloent-lo com a teràpia neoadjuvant o adjuvant, en combinació amb altres teràpies dirigides i en pacients amb càncer de mama RH+", apunta la doctora Mafalda Oliveira, del Grup de Càncer de Mama del VHIO i oncòloga mèdica de l’Hospital Universitari Vall d’Hebron.  Pel que fa a l'estudi Monarch-E sobre el càncer en fases precoces, es va observar un benefici constant en tots els subgrups de pacients que van participar en l'estudi i la tolerància al fàrmac sembla bona, amb pocs efectes secundaris. Els investigadors també exposen que els resultats del 'palbociclib', un altre cdk4/6 que s'ha desenvolupat recentment, no han estat tan positius. És el que es desprèn de l'estudi Pallas, en el qual es van incloure pacients amb menys risc de recaiguda i en el qual no s'ha aconseguit demostrar un benefici, segons indica la Vall d'Hebron en un comunicat.

Summary: Nous estudis plantegen canviar alguns tractaments del càncer de mama


'Després de la fi del món' és el resultat de dos anys de feina i vol acostar també les institucions culturals i l'art  a la conscienciació sobre com preservar el planeta ACN Barcelona.-El Centre de Cultura Contemporània de Barcelona (CCCB) ha volgut contribuir en la conscienciació sobre els riscos que pateix la Terra amb la sobreexplotació dels recursos naturals, l'efecte hivernacle o el creixement desigual de la població. I ho fet a través de l'art però també amb d'altres disciplines com el disseny, l'arquitectura o la filosofia. 'Després de la fi del món', que s'inaugura aquest dimarts al vespre, presenta vuit espais laberíntics en què el visitant, conscient ja del mal camí que cap a on va el planeta i la humanitat, va assumint el que està passant i també és esperonat perquè faci alguna cosa al respecte. "Ens han donat la mala notícia i estem en el moment de digerir-ho", ha explicat a l'ACN Rosa Ferré, cap d'exposicions i activitats culturals del CCCB. Des de la mostra es proposa, entre d'altres, la creació de la figura del "ministre del futur", un càrrec que hauria de plantejar les decisions institucionals a llarg termini. "La política sempre es planteja a curt termini", afirma Ferré, qui planteja un ministeri que preveiés actuacions d'aquí als "pròxims 300 anys". Com que la iniciativa no s'ha proposat formalment, des del CCCB s'ha "encarregat" aquesta tasca al filòsof Timothy Morton, un dels participants  a la mostra ideòleg del terme 'Dark Ecology' (traduït com 'Ecologia Fosca') i del concepte 'hiperobjectes'. I és que per a Ferré, sovint s'ha plantejat l'ecologia amb una visó "idíl·lica" i molt allunyada de la realitat, mostrant boscos frondosos i verds i rius amb aigües cristal•lines, que actualment gairebé ni existeixen.  Per trencar amb aquesta imatge, un dels espais de l'exposició té repartides per tota l'estança fotografies gegants fetes des de l'aire -o fins i tot des de l'espai-, on es veu l'empremta del creixement urbanístic: des de les illes artificials de Dubai fins a les illes de l'Eixample de Barcelona. Una imatge que la pell de planeta està irreparablement "tatuada". "Cal activar vectors d'acció ciutadania per tal de comprometre a les generacions futures", defensa la responsables d'exposicions del CCCB. Comissionada per José Luis de Vicente, 'Després de la fi del món' és el resultat de dos anys de feina on s'han anat a buscar experts en la matèria que desenvolupen una vessant creativa, de recerca i artística. Just a l'entrada, el visitant és rebut per un 'pròleg escènic'  de l'escriptor dels EUA Kim Stanley Robinson, un dels noms més destacats de la literatura de ciència-ficció contemporània. També hi ha una intervenció de l'enginyera i artista Natalie Jeremijenko, aportacions del grup de disseny Superflux, o el projecte 'Aerocè' de l'argentí Tomás Saraceno, qui imagina l'atmosfera com un nou territori per a l'expansió de la humanitat, donant per fet que la Terra ja no té remei. El resultat de la mostra és, en definitiva un circuit laberíntic i hipnòtic, que frega la realitat als morros dels visitant però on també li exposa que hi ha opcions de corregir el curs dels fets. 'Després de la fi del món es podrà visitar al CCCB fins a l'abril del 2018.

Summary: Una mostra al CCCB proposa digerir el "trauma" dels efectes del canvi climàtic i assumir-ne la responsabilitat


La policia espanyola ha obert expedient d'expulsió a tres delinqüents multireincidents detinguts aquest divendres durant un dispositiu policial conjunt de Mossos, Guàrdia Urbana de Barcelona i Policia Nacional a la rambla del Raval. Els tres detinguts han estat conduïts a la comissaria de la Verneda, on se'ls ha pres declaració. Un cop passin a disposició judicial quedaran en llibertat, atès que la crisi del coronavirus ha obligat a tancar el Centre d'Internament d'Estrangers (CIE) de la Zona Franca i que els jutges no poden ordenar vols de deportació pel mateix motiu. En el marc de l'operatiu, que ha tingut lloc al matí i ha acabat cap a les dues del migdia, també s'han aixecat una quinzena d'actes per trencament del confinament. L'operatiu policial ha comportat les queixes de l'entitat de defensa dels drets humans Irídia, que ha opinat que l'acció és una vulneració “greu” de drets humans. L'entitat opina que la “funció principal” de l'operació ha estat detectar persones migrants amb la situació no regularitzada “a partir de criteris de selectivitat per perfil racial”. Irídia critica sovint aquesta mena d'operatius, però subratlla que aquesta vegada és “encara més greu” perquè s'ha dut a terme en el context de la pandèmia. En aquest sentit afirma que la població migrant amb la situació no regularitzada és ara un dels sectors més vulnerables. “La demostració que fins i tot enmig d'una pandèmia poden ser detinguts és completament intolerable”, afegeix.  A banda, el fet que el CIE estigui tancat i que no es puguin fer vols de deportació per la situació sanitària fa que l'operatiu “tingui encara menys sentit legal”. Per tot plegat Irídia ha exigit a la delegació del govern, al president de la Generalitat i a l'alcaldessa de Barcelona que ordenin una investigació de l'operatiu, així com que “treballin perquè no se'n produeixin més durant l'actual crisi sanitària”.

Summary: Obren expedient d'expulsió a tres delinqüents multireincidents que seran deixats en llibertat pel coronavirus


El Consell d'administració de l'Empresa Municipal d'Urbanisme (EMU) de l'Ajuntament de Lleida ha rebutjat aquest dijous en una sessió extraordinària la declaració de concurs de creditors que havien proposat tres membres del consell, representants del grup municipal del PDeCAT. Durant la reunió s'ha presentat i entregat als consellers l'informe jurídic extern encarregat per la presidència de l'EMU a un bufet d'advocats sobre aquesta petició. El dictamen fa una anàlisi exhaustiva dels supòsits que preveu la Llei Concursal i conclou que "l'EMU no es troba en situació d'insolvència ni actual ni imminent", que seria el requisit principal que estableix la llei per sol·licitar el concurs de creditors. "No es pot declarar la insolvència basant-se en futurs supòsits", ha manifestat la presidenta de l'EMU i tinenta d'alcalde de la Paeria, Montse Mínguez. "No hi ha res als comptes anuals i a la situació actual que prevegi que en un termini breu pugui deixar d'atendre regularment les seves obligacions de qualsevol tipus", explica l'informe, que considera que, en cas de presentar-se la sol·licitud de concurs voluntari, seria rebutjada pel Jutjat Mercantil. Ateses les conclusions de l'informe, la proposta ha estat rebutjada amb els vots en contra dels quatre representants del PSC, els dos de Cs i el del PP i les abstencions del d'ERC i el de Crida per Lleida-CUP. Hi han votat a favor els tres consellers que l'havien sol·licitat, representants del PDeCAT. La presidenta de l'EMU, Montse Mínguez, ha destacat que els consellers que proposaven el concurs de creditors no han aportat cap informe jurídic que avalés la seva petició, més enllà de les seves valoracions. "La insolvència no es pot declarar basant-se en un futur supòsit que actualment no es dona, com indica l'informe jurídic aportat", ha assenyalat Mínguez. Cal recordar que a principis d'abril, el president del grup del PDeCAT, Toni Postius, va presentar als jutjats una denúncia davant unes presumptes "irregularitats" detectades per la formació en els comptes de l'EMU dels darrers exercicis. En concret, el PDeCAT va parlar d'una "alteració dels resultats dels comptes anuals del 2014 en la presentació dels comptes del 2015" al Registre Mercantil i de l'aplicació de revaloritzacions d'actius "completament improcedents" als comptes del 2015, actuacions que el grup va atribuir al fet que des de l'empresa  municipal s'hauria intentat "simular una situació de solvència inexistent" quan l'empresa es trobava en "situació de fallida", segons el PDeCAT, fet que hauria impossibilitat la concessió el 2017 d'un crèdit de 10,6 milions d'euros per part de l'Ajuntament de Lleida a l'EMU.  Des de l'equip de govern del PSC van qualificar d'"infundada" la querella i la van respondre amb la presentació d'una demanda contra el grup del PDeCAT pels danys i perjudicis que representa per a l'EMU la denúncia del grup demòcrata.

Summary: Un informe jurídic extern descarta que l'Empresa Municipal d'Urbanisme de Lleida es trobi en situació d'insolvència


L’Advocacia de l’Estat estudia com forçar la Generalitat a publicar al DOGC les resolucions del Tribunal Constitucional ACN Madrid.-L’executiu espanyol només necessitaria cinc dies per fer tots els tràmits necessaris per a l’aplicació de l’article 155 de la Constitució. Així ho han assegurat aquest dimarts fonts de La Moncloa, que asseguren –contràriament al que han afirmat les últimes setmanes- que els tràmits que s’haurien de fer, inclosa una convocatòria del ple del Senat, poden estar conclosos en aquest període de temps, sense necessitat d’allargar-los mesos o setmanes. Les mateixes fonts apunten, però, que l’executiu espanyol no treballa actualment en aquesta direcció. “No estem en això”, afirmen, malgrat que “Ho tenim tot previst” i “si passen 150 coses, tenim 151 mesures”. L’executiu espanyol també ha informat aquest dimarts que l’Advocacia de l’Estat està estudiant la manera de forçar la Generalitat de Catalunya a publicat al Diari Oficial de la Generalitat de Catalunya (DOGC) les resolucions de la setmana passada del Tribunal Constitucional, que va suspendre la Llei del referèndum i la convocatòria de l’1-O.

Summary: El govern espanyol diu ara que només necessitaria cinc dies per aplicar el 155, però “no estem en això”


Els Mossos d'Esquadra van detenir aquest dilluns a Amposta un camioner per conduir amb una taxa d'alcohol cinc vegades superior a la permesa. El detingut és un home de 55 anys, de nacionalitat espanyola i amb domicili desconegut, acusat d'un delicte contra la seguretat viària per conduir sota els efectes de l’alcohol i per conducció temerària. Els fets van passar al voltant de tres quarts de sis de la tarda d'ahir quan els Mossos van ser alertats que un camió circulava temeràriament per la carretera N-340, a l'altura de les Cases d'Alcanar. Els Mossos van muntar un dispositiu per tal de localitzar i aturar al vehicle infractor. Poc després, un dotació policial va localitzar el camió, al seu pas per Sant Carles de la Ràpita, però el conductor no va fer cas a les indicacions dels agents, que van seguir-lo i van observar com circulava fent ziga-zagues envaint el sentit contrari i frenant de sobte sense un motiu aparent. Durant el seguiment els mossos van haver de realitzar diverses maniobres evasives, apartant-se al voral, per tal d'evitar una col·lisió. Durant el trajecte, el camió va posar en greu risc la resta d'usuaris i a la pròpia patrulla, ja que en aquella franja horària hi havia un trànsit intens.  Després d'aconseguir aturar-lo a l'altura d'Amposta, els agents van comprovar que el conductor presentava símptomes evidents de trobar-se sota els efectes de l'alcohol. En sotmetre's a la prova va donar un resultat positiu de 0,81 mg/l, cinc vegades més del màxim permès. Finalment, es va activar el servei de Bombers de la Generalitat per tal d'apartar el vehicle, ja que havia quedat en un carril de desacceleració de l'N-340, i  traslladar-lo fins el Polígon Oriola, a Amposta, on va quedar immobilitzat.  Els detingut ha passat aquest matí a disposició judicial als jutjats d'Amposta i el jutge ha decretat la seva llibertat amb càrrecs.

Summary: Detenen a Amposta un camioner per circular per l'N-340 amb una taxa d'alcohol cinc vegades superior a la permesa


La coalició 'Junts' a les eleccions europees, liderada per l'expresident Carles Puigdemont, ha presentat una querella per prevaricació administrativa contra dos vocals de la Junta Electoral Central, Andrés Betancor i Carlos Vidal. En l'escrit presentat als jutjats de Madrid, i al qual ha tingut accés l'ACN, es parla d'una "persecució política en tota regla" contra Puigdemont i els membres de la seva llista exiliats, Toni Comín i Clara Ponsatí, i s'acusa als dos vocals "d'imparcialitat" i "animadversió" contra l'expresident, així com també d'un "desig d'aniquilar-lo com adversari polític". La querella arriba després que la JEC intentés impedir que Puigdemont, Comín i Ponsatí es poguessin presentar a les eleccions, una resolució que es va recórrer i van corregir els tribunals.  L'advocat Gonzalo Boye argumenta en el seu escrit que els dos querellats estaven "contaminats prèviament per les seves respectives posicions ideològiques i polítiques" i la seva "proximitat als partits polítics que van instar a l'exclusió dels tres primers candidats de la coalició", Cs i el PP.

Summary: La coalició a les europees de Puigdemont es querella per prevaricació contra dos vocals de la JEC


L'objectiu de crear un nou partit que aglutini les esquerres és present aquest dissabte a la trobada municipalista de 'comuns' que reuneix a Lleida una desena de grups de tot Catalunya, com ara Barcelona en Comú, Terrassa en Comú o el Comú de Lleida. Asseguren que és un primer pas per crear una xarxa d'intercanvi d'experiències que serveixi de base per estructurar la nova formació d'àmbit nacional. La jornada, que porta per nom 'municipalisme en comú', aborda qüestions claus per a aquestes formacions com la transparència, la participació o les polítiques socials. Al llarg de tota la jornada es preveu que hi participin una setantena de persones.    Aquest dissabte es comparteixen experiències de localitats on els 'comuns' governen, com Barcelona o Sort (a través de FEM Municipi), i d'allà on són a l'oposició, com a Lleida, Terrassa o Vila-Seca. És un primer estadi de col·laboració però l'horitzó és ajudar a construir des dels municipis un partit català que aglutini les esquerres, com ha explicat el coordinador del grup municipal de BCN en Comú, David Balbás. Segons Balbás, es treballa "sense pressa però sense pausa" per aconseguir aquest objectiu i s'ha mostrat esperançat: "no serà demà passat però arribarà".

Summary: La trobada municipalista de 'comuns' de Lleida vol ser un primer pas per estructurar un nou partit d'esquerres nacional


Dissabte vinent es reuniran a Flix els ajuntaments dels vuit pobles afectats pel foc, la Generalitat i el govern espanyol, entre altres administracions, per concretar "el pla de xoc" que necessita la Ribera d'Ebre, el Segrià i les Garrigues per refer-se dels danys i les despeses que ha generat l'incendi. Així ho explicat el president de la Generalitat, Quim Torra, després d'una llarga reunió al centre operatiu del foc a Vinebre. Fins llavors, s'emplacen a fer "una diagnosi" acurada per poder decidir quines actuacions convenen més i quines poden agilitzar l'arribada d'ajuts. La consellera de presidència, Meritxell Budó, fent un símil mèdic, ha apuntat que d'aquesta manera sabran "si cap aplicar microcirurgia o cal fer un tractament més genèric per a tot el territori".  El president de la Generalitat, Quim Torra, s'ha reunit amb autoritats, alcaldes afectats i comandaments dels cossos d'emergències al centre operatiu de Vinebre, des d'on ha tornat a agrair la feina feta per tots plegats en la gestió d'aquest foc. "Ha estat un treball extraordinari, gairebé heroic, en un incendi paorós, de proporcions on ens jugàvem potser haver cremat més de 20.000 hectàrees i que segurament tindrem la sort que la proporció sigui molt més menor", ha destacat.  El president també ha demanat que no s'abaixi la guàrdia davant de les extremes temperatures que es mantenen al país i la nova onada de calor que es preveu per als propers dies. "Demano la mateixes prevencions, la mateixa solidaritat i seguir les instruccions de les autoritats en cada moment", ha recordat.   Després de la reunió amb els alcaldes de la Ribera d'Ebre, les Garrigues i el Segrià s'ha decidit fer els pròxims dies "una diagnosi al detall dels danys i perjudicis causats pel foc". La consellera Budó ha detallat que es coordinaran també amb les conselleries d'Interior, Agricultura i Economia, així com amb diputacions i delegacions de l'estat espanyol, per donar una resposta conjunta de les administracions a les peticions del territori. La reunió entre tots plegats es farà dissabte, a Flix. "Avui amb prudència, calia començar a assentar les bases sobre com coordinar-nos i tirar endavant", ha dit Torra.  L'alcalde de Flix, Francesc Barbero, en representació dels altres batlles, s'ha mostrat "esperançat" per "la ràpida posada en funcionament d'un pla de xoc" i la "coordinació d'esforços" de totes les administracions. "Tenim una setmana per davant, de feina intensa. Amb la flexibilització de l'accés a l'incendi començarem a recavar informació. Treballarem amb propietaris, amb les comunitats de regants i els afectats perquè traslladin una imatge el més fidedigna possible de l'afectació real de l'incendi als nostre municipis", ha explicat Barbero.  Oportunitat de futur des de la tragèdia L'alcalde de Flix, ha remarcat que serà a partir d'aquesta taula que es decidiran estratègies i figures a plantejar per redreçar al zona. No descarta requerir la figura dels ajuts extraordinaris del govern espanyol o "qualsevol altre pla o actuació" que configuri la solució que volen per al territori. "La ràpida actuació del Govern ens omple d'esperança i satisfacció per tenir solucions aviat i que allò que avui és una tragèdia enorme, sigui oportunitat de futur pel territori", ha desitjat. "Estem contents i sortint ja de la foscor dels darrers dies, amb l'esperança de veure un futur de "rebrot" en els propers setmanes i mesos.  El foc en via de control  "Som moderadament optimistes però treballem per controlar-ho avui. La dinàmica és bona", ha confirmat Josep Manel Escudero, cap de l'operatiu de l'incendi. Escudero ha corroborat que la part sud del perímetre està controlada i que en aquesta zona i fora del perímetre, els evacuats poden torna a casa seva. Al vespre, els comandaments de l'operatiu d'extinció valoraran si es reobren les dues carreteres que encara es mantenen tallades per precaució. Són la C-233 de Flix a Bovera i la T-703 de Flix a la Palma d'Ebre.  Pel que fa als acollits, es preveu que només cinc persones de Flix segueixin passant la nit fora de casa, però possiblement se'ls busqui un lloc alternatiu al centre escolar de Flix. "No es tancarà definitivament per si algú ho necessita però porten quatre dies, estan cansats i pensem que és el moment que estiguin més tranquils", ha explicat Eli Llombart, cap de Protecció Civil a Tarragona.

Summary: Les administracions concretaran dissabte vinent el "pla de xoc" per refer-se de l'incendi de la Ribera d'Ebre


El tinent d'alcaldia critica la "gesticulació retòrica" del Govern en aquesta qüestió per tapar la seva "inacció" ACN Barcelona.-El tinent d'alcaldia de Barcelona Jaume Asens ha acusat aquest dijous el president de la Generalitat, Quim Torra, d'utilitzar la figura del Síndic de Greuges per "treure's de sobre la seva responsabilitat i buscar una sortida estètica o digna al carreró sense sortida en el qual s'havia col·locat" sobre els llaços grocs, i més quan la Generalitat "ignora" els requeriments del defensor sobre qüestions com l'habitatge o els MENA. Asens ha criticat la "gesticulació retòrica" del Govern en aquesta qüestió, i ha opinat que "pretén amagar" la seva "inacció" i "falta de polítiques". Ha reiterat que "entrar en possibles guerres de símbols no afavoreix el debat serè" en precampanya electoral.  "Ens preocupa aquest ús no gaire correcte de la figura del Síndic", ha dit Asens, que ha recriminat al Govern que estigui fent una gestió "bastant poc curosa" del conflicte sobre els llaços grocs.

Summary: Asens acusa Torra d'utilitzar el Síndic per trobar una "sortida estètica" sobre els llaços quan sovint l'ignora


El conseller d'Empresa i Ocupació, Felip Puig, ha assegurat aquest dijous que "veu amb optimisme" el futur del fabricant de motos gironí Gas Gas, immers en ple procés de liquidació. Puig ha afegit que el jutge de Girona que porta el cas "coneix la valoració que ha fet el Govern" de les tres empreses que han presentat oferta per adquirir Gas Gas i que "espera que no només es tingui en compte la millor oferta econòmica sinó la continuïtat dels llocs de treball, el manteniment de la marca i les perspectives a mig i llarg termini". En aquest sentit, el conseller ha recordat que en els últims anys, els jutjats mercantils "han prioritzat clarament" el manteniment de les unitats productives i els llocs de treball per sobre del pagament immediat als creditors i que és per això que veu factible "salvar" l'empresa gironina.

Summary: Felip Puig veu amb "esperança" el futur de Gas Gas i confia salvar com a mínim el 50% dels llocs de treball actuals


El ple de l'Ajuntament de Barcelona ha aprovat aquest divendres una proposició d'ERC que demana la dimissió de Mercedes Vidal com a presidenta de TMB per les vagues que s'estan produint al metro cada dilluns. Han votat a favor tots els grups de l'oposició, és a dir, el Grup Demòcrata, Cs, ERC, PPC, la CUP i el regidor no adscrit. Els partits de govern s'han quedat sols defensant la feina de la també regidora de Mobilitat i han recriminat el paper contradictori dels republicans, que també governen a l'Àrea Metropolitana i alhora intenten solucionar el conflicte des de mediació de la Generalitat. "Vostè és vicepresident de l'Àrea Metropolitana, senyor Bosch, i coneix amb tot luxe de detall el que està passant", ha dit la tinenta d'alcaldia Janet Sanz al president del grup d'ERC.

Summary: L'Ajuntament de Barcelona demana la dimissió de Mercedes Vidal com a presidenta de TMB per les vagues de metro


El jutjat d'instrucció número 3 d'Osca vol que s'investigui si la secretària general del Departament de Cultura, Dolors Portús, hauria comès un delicte de prevaricació delegant a l'exconseller Santi Vila un advocat dels serveis jurídics de la Generalitat per la seva defensa en la causa que se l'acusa de no haver entregat les obres de Sixena del Museu de Lleida. Vila ja va comptar amb els serveis d'un advocat contractat a títol propi el passat el passat 25 d'abril quan va comparèixer a Osca per desobediència i prevaricació. El jutjat d'Osca demana aquesta instrucció, en cas que es convingui, al jutjat degà d'Instrucció de Barcelona després que així li ho hagi demanat el lletrat de l'Ajuntament de Vilanova de Sixena, Jorge Español i també la fiscalia. Español també té previst presentar properament un recurs recurs contra la petició de fer declarar Lluís Puig per videoconferència ja que ara no té cap mesura cautelar que l'impedeixi sortir de Bèlgica. El Ministeri de Cultura va ordenar al 16 d'abril a l'advocat de la Generalitat que renunciés a la defensa de l'exconseller de Cultura, Santi Vila, en la causa del litigi de les obres d'art de Sixena. Això va obligar a Vila a comparèixer el 25 d'abril als jutjats d'Osca amb un advocat pagat de la seva butxaca però tot i així, ara el lletrat de l'Ajuntament de Vilanova de Sixena vol que s'investigui si la secretària general de Cultura va cometre un delicte de prevaricació designant inicialment la defensa de Vila al lletrat de la Generalitat. Qui haurà d'investigar aquest delicte, si així ho creu convenient haurà de ser el jutjat d'instrucció de Barcelona on s'ha remès aquesta petició des d'Osca. Paral·lelament, Jorge Español té previst recórrer els propers dies la petició de declaració per videoconferència del conseller cessat pel 155, Lluís Puig, des de Brussel·les perquè ara no té cap mesura cautelar de la justícia belga que li impedeixi desplaçar-se a l'estat espanyol per prestar declaració en persona.

Summary: El jutjat d'Osca vol que s'investigui la secretària general de Cultura per prevaricació per la defensa de Santi Vila


Fonts del Parlament Europeu contradiuen Carles Puigdemont i afirmen que l’estat espanyol tindrà l’última paraula a l’hora de decidir si pot prendre l’acta d’eurodiputat si surt escollit en les eleccions del maig: "Si et presentes per Espanya has de fer el que et demana la llei electoral espanyola". L’eurocambra es remet a la LOREG, la qual preveu que els candidats electes jurin la Constitució "davant" la Junta Electoral Central a Madrid en un termini de cinc dies després de les eleccions. Mentre que l’expresident ha assegurat en una entrevista a RAC1 que no és necessari jurar el càrrec en persona, fonts de l’eurocambra recorden que cap eurodiputat espanyol ha pres mai possessió telemàticament. Segons la LOREG, l’acta d’eurodiputat és incompatible amb la d’un parlament autonòmic, en contra de les declaracions de Puigdemont. Mesos després de ser escollit com a diputat al Parlament de Catalunya en les eleccions del 21-D, el Tribunal Suprem va suspendre Puigdemont i la resta de diputats processats en el judici de l’1-O.  Fonts europees també refreden la possibilitat que l’expresident porti el seu cas al Tribunal de Justícia de la Unió Europea, i asseguren que primer hauria d’esgotar totes les vies judicials a nivell espanyol. Pel que fa la candidatura europea del president d’ERC, Oriol Junqueras, les mateixes fonts creuen que “no és impossible" que obtingui l’acta de diputat al Parlament Europeu tenint en compte els precedents d’altres eurodiputats que han mantingut el càrrec tot i entrar a la presó; ara bé, en aquest cas la justícia espanyola tornaria a tenir l’última paraula. Fonts de l’entorn de Puigdemont defensen la immunitat La immunitat parlamentària de Carles Puigdemont si és escollit eurodiputat seria “superior” a la que ofereix, per exemple, el Parlament, que és “molt limitada”, segons indiquen a l’ACN fonts de l’entorn de l’expresident. Asseguren que la immunitat és “prèvia” a la constitució de l’Eurocambra i que així ho recullen “múltiples sentències del Tribunal Constitucional i altres tribunals”.  Per tant, afirmen les mateixes fonts, Puigdemont podria viatjar a Espanya sense risc de ser detingut per recollir l’acta en persona o bé fer el tràmit d’acatament de la Constitució -previ i necessari per obtenir l’acta- a Madrid. Com a exemple, citen el cas de l’empresari José María Ruiz-Mateos (mort el 2015), que va ser posat en llibertat per ordre d’un jutge el 1989 després de ser escollit diputat al Parlament Europeu i gaudir d’immunitat parlamentària. En aquest cas, apunten les fonts, va aplicar-se la immunitat de forma retroactiva. “La immunitat només no s’aplica en cas de delicte flagrant”, afegeixen. Ruiz Mateos es trobava en presó per haver colpejat l’exministre espanyol Miguel Boyer. En l’escenari que Puigdemont pogués obtenir les credencials, la Junta Electoral Central comunicaria a Brussel·les la llista oficial d’eurodiputats de l’Estat, moment a partir del qual la justícia espanyola podria sol·licitar la suspensió de la immunitat. En tot cas, si Puigdemont ja fos a Bèlgica i s’acceptés la suspensió, no hi hauria motius per detenir-lo ja que la justícia espanyola va retirar l’ordre europea de detenció i no existeix cap procés contra l’expresident a Bèlgica.

Summary: El Parlament Europeu avisa Puigdemont que l’estat espanyol decidirà si pot prendre l’acta d’eurodiputat


La majoria de diaris d'aquest diumenge coincideixen a destacar la victòria de Pablo Casado a les primàries del PP. 'El Periódico' parla de "Gir (més) a la dreta", 'El País' titula que "El PP da un giro conservador con la elección de Pablo Casado", l''ARA' diu que "El PP es radicalitza", l''ABC' destaca "Renovación y valores", 'La Razón' es limita a dir que "El PP ha vuelto" i 'El Mundo' interpreta que "Casado entierra la 'era Rajoy' con el desafío de revitalizar la derecha". 'El Punt Avui' posa en primer pla que "El PDeCAT s'integrarà a la Crida de Puigdemont" i 'La Vanguardia' titula que "Puigdemont aparta Pascal i pren el control del PDECat".

Summary: La victòria de Pablo Casado omple les portades


La coordinadora general del PDeCAT, Marta Pascal, ha explicat que els partits sobiranistes pensen en diverses fórmules per a presentar-se a les eleccions del 21-D convocades pel president espanyol, Mariano Rajoy. En una entrevista a 'Els Matins' de TV3 Pascal ha apuntat que la seva formació valora reeditar la coalició de JxSí -que va guanyar els comicis del 27-S de 2015-, però que també cal estudiar l'opció de preparar una candidatura "més àmplia", així com presentar llistes separades però amb programes coordinats. D'altra banda, la dirigent del PDeCAT ha reiterat que el president Carles Puigdemont seria el millor candidat, però ha recordat que ell mateix ha insistit sempre que no es volia tornar a presentar.

Summary: Pascal valora reeditar JxSí pel 21-D, presentar llistes separades amb programes coordinats o una candidatura més àmplia


Els treballadors del sector del transport sanitari han convocat vaga per al dimecres 11 de setembre. Des del sindicat UGT es dona per fet que l'aturada tirarà endavant si no s'arriba a un acord en les negociacions sobre increment de tarifes i recuperació salarial del col·lectiu. L'organització de defensa dels treballadors també afirma que "es vol acabar amb la situació de bloqueig" en les negociacions del conveni, que, segons indica, van començar fa dos anys. En aquest sentit, UGT subratlla que hi ha hagut tres reunions de mediació al Tribunal de Catalunya i una, aquest mateix divendres, al Departament de Treball sense que hi hagi hagut cap acord "que garanteixi una millora real" per a la plantilla. Els treballadors formen part del Sistema d'Emergències Mèdiques (SEM), però segons indica UGT, no tots pertanyen a la plantilla d'aquest organisme de manera directa. En concret, afegeix el sindicat, 8 de cada 10 vehicles retolats com a Servei d'Emergències Mèdiques pertanyen a una subcontractació d'una empresa privada. Això implica, afegeix la formació, que "tot i desenvolupar la mateixa feina", hi hagi "diferències salarials", diferències en el grau de compliment de les mesures de prevenció i seguretat laboral o "discriminació en drets i condicions laborals en les embarassades", entre d'altres. És per això que, segons UGT, la plantilla denuncia la situació de "discriminació" respecte de la plantilla del SEM i la "manca de control" sobre els compromisos adquirits mitjançant contractes públics.

Summary: Els treballadors del transport sanitari convoquen vaga per a l'11 de setembre


Tres hores després d'un "ampli i ric" debat, l'executiva local del PSC de Tarragona ha avalat, aquest dilluns a la nit, el pacte de governabilitat al consistori tarragoní entre socialistes, populars i democristians. Un acord que es formalitzarà demà al matí, i al qual només li mancava el vistiplau del soci majoritari. El primer secretari de la formació a la ciutat, Josep Anton Burgasé, ha exposat després de la reunió que "entenem les raons del grup municipal i de l'alcalde" i "els hem donat confiança". Malgrat això, han posat una condició "innegociable", el compliment del seu programa electoral. Així mateix, Burgasé s'ha desmarcat del PP, "un partit del què ens separen moltes coses des del punt de vista ideològic", en tot allò que quedi fora de l'àmbit de l'acord local.

Summary: L'executiva local socialista avala l'acord entre PSC, PP i Unió a l'Ajuntament de Tarragona


L'intendent portaveu dels Mossos d'Esquadra, Xavier Porcuna, ha admès "sorpresa" per l'ofici de la policia espanyola enviat als caps superiors del cos que demana als ajuntaments que protegeixin els espais públics més concorreguts amb "jardineres o pilons" que n'impedeixin l'entrada de vehicles, després de l'atemptat al mercat nadalenc de Berlín amb un camió de gran tonatge. Porcuna ha recordat que els Mossos són el cos competent en seguretat ciutadana i el que es coordina amb les policies locals; una tasca, ha subratllat, que realitzen de forma "permanent" i "intensa" per determinar les "mesures més adients" per protegir esdeveniments i punts que podrien ser d'interès per un atemptat terrorista. Porcuna ha afirmat que podrien col·locar sistemes físics en alguns punts concrets per protegir-ne l'accés, però ha puntualitzat que ara com ara no es tracta d'una "mesura genèrica ni sistemàtica". Porcuna ha assenyalat que els Mossos estan "sorpresos" amb l'ofici que la Comissaria General de Seguretat Ciutadana de la policia espanyola ha enviat aquest dimarts als caps superiors d'aquest cos per instar una  "reunió urgent" de les Juntes Locals de Seguretat o les Comissions de Coordinació Policial per "establir mesures de protecció física" que impedeixin atemptats amb un modus operandi similar al de Berlín dilluns passat o el de Niça el 14 de juliol. En l'ofici del Cos Nacional de Policia (CNP), s'assenyala que els ajuntaments haurien de protegir els espais públics d'alta concurrència durant les festes de Nadal amb "la instal·lació provisional de grans jardineres o pilons en els accessos" i s'insta a "potenciar la cooperació i cooperació" amb les policies locals. En una atenció als mitjans de comunicació aquest dimecres, Porcuna no ha entrat a valorar les directrius que recull el comunicat de la policia espanyola, però ha subratllat que els Mossos consideren que "la millor manera d'afrontar la protecció eficaç dels espais és analitzant de molt a prop i de forma permanent el nivell de risc i les característiques dels espais per protegir". Això sí, amb la nova informació després de l'atemptat de Berlín, els Mossos, en coordinació amb les policies locals, podrien protegir els accessos d'espais concrets amb mitjans físics, com per exemple barreres New Jersey, com ja s'ha fet en alguna altra ocasió, però no ho faran de forma sistemàtica en tots els llocs de més concurrència.  Tot i la sorpresa per l'ofici del CNP, el portaveu dels Mossos ha aclarit que la coordinació amb els altres cossos de seguretat de l'estat "està funcionant" i és "bona" i que la feina que s'està duent a terme a nivell estatal i internacional és "molt rigorosa".  El risc d'atemptat a Catalunya es manté després del de Berlín Porcuna ha afirmat que, després de l'atemptat al mercat nadalenc al centre de Berlín, la situació d'amenaça a Catalunya "no ha canviat". El nivell d'alerta terrorista es manté "elevat" i és de 4 sobre 5, però no consta una "amenaça concreta" d'atemptat ni "un especial nivell de risc en un espai concret o en un mercat de Nadal determinat". L'intendent ha llançat "un missatge de tranquil·litat" i ha demanat que "no es creï una alarma innecessària". El portaveu dels Mossos ha assenyalat que tampoc han canviat "les consideracions globals respecte a les mesures" que estan adoptant. Porcuna ha subratllat que els Mossos estan analitzant en coordinació amb les policies locals la situació dels punts d'interès policial del Pla Operatiu Específic (POE) antiterrorista per determinar la "millor manera" de protegir-los i ha afegit que, en els llocs de pública confluència, com els mercats nadalencs, ja tenien en compte "les característiques del mobiliari urbà i la necessitat o no de col·locar mitjans perquè aquests espais tinguin una menor vulnerabilitat".  També ha recordat que, en el global de Catalunya, el patrullatge dirigit a la lluita contra el terrorisme representa el 30% del total. A més de la quantitat d'agents que els Mossos hi destinen, també han variat les característiques del patrullatge, amb la incorporació d'armes llargues i trinomis, entre altres canvis.  En preguntar-li per aquesta qüestió, l'alcaldessa de Barcelona, Ada Colau, ha explicat que ella no té coneixement de cap nova instrucció per garantir la seguretat més enllà de la coordinació que ja existeix entre la Guàrdia Urbana, els Mossos d'Esquadra i el Ministeri de l'Interior, que avaluen setmanalment si cal reforçar o activar algun dispositiu concret en esdeveniments especials i actes de gran afluència, com partits de futbol o algun concert massiu.

Summary: Els Mossos admeten "sorpresa" per l'ofici del CNP que demana als ajuntaments extremar les mesures antiterroristes


Una quinzena de comandaments dels Bombers, entre ells el sergent de suport d'Operacions, el de suport de Prevenció i Gestió, el cap de l'Àrea d'Operacions o el cap de la Regió Metropolitana Sud, han exigit al conseller d'Interior, Miquel Buch, "fets" per solucionar la situació "deplorable" del cos després de les "paraules" que, segons denuncien, han fet els seus antecessors al càrrec i no han anat enlloc. Així, denuncien la "manca" de material, vehicles i personal. O la gestió "depriment" i una planificació que "no s'ajusta" a les necessitats operatives del servei. També alerten que a causa d'aquesta situació, la seguretat dels efectius dels Bombers i dels ciutadans estan "compromeses" per la "desatenció reiterada i agreujada en el temps". I pregunten directament al conseller Buch: "Com és possible que vingueu, de nou, a fer una presa de contacte sense aportar solucions concretes, urgents i reals? No us han fet un bon relleu?". En una carta que la quinzena de comandaments dels Bombers han enviat al Departament d'Interior, els signants acaben subscrivint que estan "farts de les bones paraules" i exigeixen "fets".

Summary: Una quinzena de comandaments exigeixen a Buch "fets" per solucionar la situació "deplorable" dels Bombers


L'índex de l'Ibex 35 ha tancat aquest divendres en 10.006,40 punts, amb un lleuger augment del 0,08% en relació amb el tancament del dijous i un 2,12% de guanys acumulats durant la setmana. Amb aquest resultat, el selectiu espanyol trenca la frontera del 10.000 punts per primera vegada des del 7 de desembre del 2015 quan el selectiu es va situar en 10.042.40 punts. El comportament a l'alça de la borsa ha estat impulsat pels bons resultats del sector bancari amb forts guanys del Popular, el 5,24%, CaixaBank el 3,92% o Bankia el 2,71%. També ha influït positivament l'anunci del descobriment d'un nou jaciment de petroli als Estats Units per part de Repsol que ha fet que les accions d'aquesta energètica hagin pujat un 2,49%.

Summary: L'Ibex 35 tanca la sessió superant els 10.000 punts per primera vegada des de desembre del 2015


L’Auditori de Barcelona ha viscut aquest dijous una nit de record i vindicació del rock català. Una quinzena de músics de les noves fornades –com Adrià Salas, Ernest Crusats, Núria Graham, Roger Mas o Carles Sanjosé, entre altres- han retut homenatge a tota aquella escena en un espectacle centrat en les cançons més recordades incloent-hi, és clar, les que van sonar en el multitudinari concert del 1991 al Palau Sant Jordi, ara fa 25 anys. Alguns dels artífex d’aquell període de la història de la música popular catalana seien aquesta nit a la grada, mentre els seus fills musicals –díscols, molts d’ells- han entonat els seus vells èxits. Això sí, passats pel seu sedàs i amb una banda d’alçada que els ha fet sonar renovats.     La sala gran de L’Auditori ha rememorat aquesta nit tota una època amb l’espectacle musical ’25 anys de rock català’. A proposta del Grup Enderrock -encarregat de la direcció artística- l’equipament ha produït i acollit un concert en què  han participat una quinzena de músics del país, convocats per recordar els vells ‘hits’ d’aquella escena musical.  I posats a reviure temps passats, l’espectacle ha ‘connectat’ amb l’històric programa musical ‘Catacrac’, de Catalunya Ràdio, conduït durant el boom del rock català per Sílvia Tarragona i Xavier Abad. Una pantalla gegant mostrava un Abad –enregistrat- introduint des de l’estudi les cançons del concert. A l’escenari, una banda de músics contrastats (Xavi Lloses, Santi Careta, Oriol Roca, Jordi Casadesús i David Soler) obeïa el locutor, i sostenia l’espectacle, mentre anaven entrant i sortint els cantants convidats. Arnau Tordera (Oques Grasses) fent seu ‘Envia’m un àngel’, de Sau; Ernest Crusats duent a la seva tessitura la divertida ‘Tinc set de tu’ (Lax’n’Busto); Carles Sanjosé (Sanjosex) interpretant amb sobrietat el ‘Si vens amb mi’ (Ja t’ho diré); i Joan Colomo divertint-se sobre el ‘Brindis’ de Brams, han estat algunes de les sorpreses de la nit. El repertori de cançons ha abraçat diverses bandes d’aquella època, més enllà dels quatre del Sant Jordi (Sopa de Cabra, Sau, Els Pets i Sangtraït). Així, s’han recordat també temes de Lax’n’Busto, n’Gai n’Gai, Ja T’ho Diré, Bars, Whyskin’s, Duble Buble o Kitch.  El cert és que la suma del registre propi de cada un dels artistes convidats i els arranjaments creats per la banda han transmès un aire renovat a les cançons. Així, ha estat més un exercici d’homenatge i vindicació musical d’aquelles composicions que no pas una interpretació nostàlgica.   Ha estat així fins i tot en la traca final del concert, dedicada ara sí als protagonistes del cèlebre concert del 1991: Roger Mas ha interpretat ‘El boig de la ciutat’ (Sopa de Cabra), Joan Colomo ha entonat ‘El vol de l’home ocell’ (Sangtraït), Mazoni ha cantat –i saltat- el ‘S’ha acabat’ d’Els Pets, i ha acomiadat el cantant de Teràpia de Shock amb el clàssic entre clàssics del rock català,  ‘Boig per tu’, de Sau.  El llistat d’artistes participants el formaven Roger Mas, Ernest Cusats, Joana Serrat, Copa Lotus, Joan Colomo, Adrià Salas, Núria Graham, Josep Montero, Arnau Tordera, Joan Dausà, Trau, Sanjosex, Mazoni i Ferran Massagú.  Els Gerard Quintana, Lluís Gavaldà, Pep Sala i la resta de veus del rock català no han pujat a l’escenari aquesta nit (alguns han enregistrat una salutació que s’ha projectat a la pantalla). Per bé que se’ls va convidar a fer-ho, no han volgut ser els protagonistes del concert. Alguns, però, seien entre el públic, com Cris Juanico, el mateix Quintana, Duble Buble i dos components de Sangtraït. Pep Sala, que no s’ha pogut quedar al concert,  havia fet de guia una estona abans per l’exposició que el Museu de la Música dedica, precisament, a ‘La gran nit del rock català’.

Summary: El rock català rep l’homenatge de les generacions que el van succeir


El subgovernador del Banc d'Espanya, Javier Alonso, ha alertat dels riscos que poden comportar productes financers digitals "complexes, opacs i difícils d'entendre" que puguin ser presentats "en embolcalls amables i accessibles per al gran públic a través d'aplicacions" de telefonia mòbil, per exemple. Alonso ho ha dit en el marc de la Tretzena Trobada del Sector Bancari organitzada per l'escola de negocis IESE a Madrid sota el títol 'Una banca competitiva en una nova societat'. La digitalització, ha afirmat Alonso en el marc d'una conferència, ha irromput al mercat bancari amb una força suficient com per transformar-lo de manera important. I de la mateixa manera, ha transformat els hàbits dels consumidors. És en aquest sentit que ha alertat dels riscos que comporta aquesta transformació i ha advocat per millorar l'educació financera de la societat "des d'una edat molt primerenca". Alonso ha advertit, per exemple, del risc de fer autoritzacions involuntàries d'accés a informació personal o de divulgar informació "rellevant" a través de telèfons intel·ligents o tauletes, "en què la mida de la pantalla i la immediatesa de l'acceptació limiten la capacitat del client para saber què és el que realment està consentint". En aquest context, el subgovernador del Banc d'Espanya considera "clara" la necessitat de millorar l'educació financera i d'impulsar el desenvolupament de les competències digitals de la ciutadania. "Han de formar part essencial de la formació personal des d'una edat molt primerenca". També ha indicat que les noves tecnologies introdueixen "reptes addicionals" per al sector bancar a l'hora de "cuidar la relació amb el client". I això, al seu parer, perquè "modifiquen les exigències" dels consumidors, que ara busquen una interacció "flexible, immediata, personalitzada, a qualsevol lloc i a qualsevol hora". Una altra conseqüència, segons Alonso, és que "redueixen" les barreres d'entrada al negoci, ja que "ja no semblen necessàries les extenses xarxes de sucursals per a la captació i manteniment de clients que caracteritzaven l'operativa bancària tradicional".

Summary: El Banc d'Espanya alerta dels riscos de productes financers digitals "que puguin ser presentats en embolcalls amables"


La Professó del Braç de Santa Tecla a la Catedral de Tarragona aquest diumenge al vespre ha estat carregada de solemnitat amb l'entrada de la relíquia mentre s'enlairaven els pilars de les colles castelleres i els elements del Seguici Popular l'acompanyament amb una ballada conjunta. Tot i això, amb l'arribada de les autoritats, encapçalada per l'alcalde Josep Fèlix Ballesteros, s'ha repetit l'escridassada i la xiulada a la comitiva. Així, el públic ha cridat consignes a favor de la llibertat dels presos polítics i també han demanat la dimissió del batlle. Durant tota la jornada festiva, com en l'Anada a l'Ofici o la diada castellera, l'equip de govern ha estat sotmès a escridassades i xiulades per part dels assistents als actes festius arran de la crida del CDR tarragoní.

Summary: La solemnitat de l'entrada del Braç de Santa Tecla a la Catedral és eclipsada pels xiulets contra el batlle tarragoní


La delegada de la Generalitat a Brussel·les, Meritxell Serret ha reclamat que Carles Puigdemont, Oriol Junqueras i Toni Comín puguin exercir "els seus drets com a representants electes" a l'Eurocambra. Durant el seu discurs amb motiu de la celebració de la Diada a la capital belga, Serret ha remarcat que la resolució de la seva situació reforçaria els drets democràtics dels seus electors. "No és un desig egoista, sinó que estem convençuts que és el millor també per a la democràcia a Europa", ha dit. Respecte a la sentència de l'1-O, la delegada ha exigit que la decisió del Tribunal Suprem no signifiqui "la criminalització" de l'independentisme. "Demanem la llibertat de les nou persones que aviat farà dos anys que són a la presó per haver organitzat un referèndum", ha reivindicat. Manifestació a Barcelona Pel que fa a la protesta independentista de la Diada que va registrar una menor participació que anys anteriors, Serret ha assegurat que la ciutadania catalana es manté "ferma després de 10 anys protagonitzant les manifestacions més massives a Europa". Tot i això, ha reconegut que l'acció del Govern i el clima polític a Catalunya s'han vist "condicionats per la pervivència del conflicte amb l'estat espanyol" especialment pel judici al Suprem. A més, destaca que aquesta pugna també ha arribat a Europa "amb el veto al reconeixement dels eurodiputats escollits en les darreres eleccions europees". L'expresident Carles Puigdemont i els exconsellers Toni Comín i Lluís Puig han assistit a l'acte, on també han estat presents diversos membres del Consell per la República com Aurora Madaula, Marta Sibina, Antoni Castellà o Guillem Fuster.

Summary: Serret reclama que Puigdemont, Junqueras i Comín puguin exercir "els seus drets" com a eurodiputats electes


El jutjat penal número 3 de Lleida ha acollit aquest dilluns el judici a un home acusat de maltractar la seva parella durant una discussió en ple carrer a Lleida. Els fets van tenir lloc l'11 de març d'aquest 2016 a dos quarts de nou del vespre al carrer Ramon Castejón, quan la dona li demanava explicacions per una suposada infidelitat. Tant l'acusat com la dona han negat els fets i han declarat que ella estava molt nerviosa i que l'encausat la intentava calmar però que no la va agredir. Els Mossos d'Esquadra han declarat que un veí d'un primer pis els va alertar que una parella estava discutint i que l'home havia agafat pel coll la dona i l'havia sacsejat. Aquest testimoni, però, no s'ha presentat al judici i la vista s'ha ajornat per tornar a citar-lo ja que la fiscalia considera crucial el seu testimoni. El ministeri públic demana un any de presó per maltractaments. L'acusat té quatre antecedents per violència masclista i arran d'aquests fets té una ordre d'allunyament respecte a la seva parella.  Tant l'acusat com la presumpta víctima han negat davant la jutgessa que l'home agredís la dona. Reconeixen que van discutir perquè la dona va trobar al cotxe de l'acusat uns llençols i un coixí i li va demanar explicacions. Quan els agents dels Mossos van arribar al lloc, alertats per un veí, van comprovar que la dona tenia esgarrapades al coll. Ella els va dir que se les havia fet el seu gos i no va voler presentar cap denúncia contra la seva parella. Tot i això, el jutjat va emetre una ordre d'allunyament a l'acusat respecte a la víctima que, tot i que la seva defensa ha intentat que se li retirés, la jutgessa no hi ha accedit fins que no es resolgui el cas. Està previst que es reprengui el judici en unes dues setmanes.

Summary: Jutgen a un home amb quatre antecedents per violència masclista de maltractar la seva parella en ple carrer a Lleida


El conseller de Territori i Sostenibilitat, Josep Rull, ha lamentat aquest dijous que Catalunya estigui "amenaçada" per l'aplicació de l'article 155 i la conseqüent suspensió de l'autogovern: "En aquests moments Catalunya està amenaçada, quan el lògic és que fos escoltada".  En declaracions als mitjans després de presentar el perllongament de la línia 1 del metro a Badalona, el conseller ha considerat que és una "mala notícia" que el govern espanyol i el PSOE tinguin "més ganes de 155 que no pas de diàleg" i ha criticat que "alguns dels grans partits de l'Estat no entenen res del que va suposar l'1 d'octubre". Rull ha argumentat que els responsables polítics del seu departament treballaran aquest dijous, Dia de la Hispanitat, per aquest motiu: "Nosaltres no ens sentim políticament interpel•lats a fer festa i tenim moltíssima feina a fer".  Rull ha lamentat que el debat al Congrés d'aquest dimecres mostra que tant el govern espanyol com el PSOE "tenen més ganes de 155 que no pas de diàleg". Per al conseller, aquest debat parlamentari va ser una mostra que "alguns dels grans partits no entenen res" del que va passar a Catalunya l'1-O.  El conseller ha lamentat que, "després de la mà estesa que va plantejar el president de la Generalitat" el dimarts, ara Catalunya se senti "amenaçada".  Treballar el Dia de la Hispanitat, una "decisió política" "Els responsables polítics del departament de Territori i Sostenibilitat avui treballarem", ha dit. Després de la roda de premsa, hi ha una reunió del consell de direcció de la conselleria. "Hem pres aquesta decisió que té un caràcter operatiu i una naturalesa política".  Rull ha fet aquestes declaracions després de presentar a Badalona el projecte de perllongament de la L1 del metro. Preguntat sobre per què s'ha presentat un projecte de tan important en dia festiu, ha contestat: "Tocava avui o avui". El projecte va ser publicat al DOGC el dilluns i per tant "teníem l'obligació de comparèixer davant l'opinió pública aquesta setmana", ha dit.

Summary: Rull: "En aquests moments Catalunya està amenaçada, quan el lògic és que fos escoltada"


Societat Civil Catalana ha decidit aquest divendres posposar la manifestació prevista per al diumenge 25 de febrer a Barcelona "per responsabilitat cap al conjunt de la ciutadania". En un comunicat, l'entitat assegura que ha pres aquesta decisió després de rebre "un gran nombre de peticions al respecte per part de diversos sectors del món polític, econòmic i social". L'entitat ha apuntat que fa aquesta mobilització "més endavant i amb el mateix objectiu: reclamar la formació d'un nou govern a Catalunya que representi tots els catalans" per poder aconseguir, segons afegeix, que "es fomenti la convivència i la concòrdia entre els ciutadans de tot el territori català". Societat Civil Catalana recorda que la manifestació de diumenge se situava a les portes de la celebració del Mobile World Congress i, en aquest sentit, l'entitat vol ressaltar "l'esperit avantguardista i acollidor" de la ciutat i no vol contribuir, subratlla, "a generar més inestabilitat econòmica a Catalunya". L'entitat considera que "el més adequat en aquesta ocasió per al conjunt de la ciutadania és no generar tensió en benefici de tots els catalans". L'entitat demana que els que es puguin sentir molestos per la suspensió d'aquesta mobilització "comprenguin que no es tracta d'una renúncia a la ferma reivindicació de la formació d'un nou govern de la Generalitat per a tots els catalans, sinó que es tracta d'un acte de responsabilitat envers els ciutadans".

Summary: Societat Civil Catalana posposa la manifestació del 25-F "per responsabilitat cap al conjunt de la ciutadania"


La consellera d’Ensenyament, Meritxell Ruiz, ha assegurat aquest dijous després de participar a la Conferència Sectorial d’Educació que el ministre d’Educació, Íñigo Méndez de Vigo, ha acceptat la seva petició perquè els centres educatius tinguin l’última paraula en l’obtenció de títols d’ESO i Batxillerat. Segons la consellera, l’ordre ministerial que regulava aquesta qurstió “no tenia en compte el criteri de l’equip directiu ni de l’equip docent” i establia només que “amb un determinat nombre d’assignatures ja podies tenir el títol”. “Hem aconseguit que el ministeri accepti que la paraula final resideixi sobre l’equip docent”, ha sentenciat, perquè el que hi havia fins ara “no és ni una avaluació contínua ni global i menysté la capacitat dels docents de decidir sobre l’aprenentatge de l’alumne”.  En roda de premsa després de la Sectorial, Méndez de Vigo ha confirmat que el Ministeri ha suspès tots els efectes acadèmics de les avaluacions i els deixa sense efecte  fins que existeixi un acord al pacte social per l’Educació. Per tant, ha apuntat, aquesta suspensió estarà vigent fins que no s’elabori un altre document fruit de l’acord.

Summary: Ruiz diu que Méndez de Vigo accepta la seva petició perquè els centres decideixin sobre els títols d’ESO i Batxillerat


Eren adquirides en establiments de les demarcacions de Barcelona, Girona i Lleida, a més de València i Madrid ACN Barcelona.-La Guàrdia Civil ha detingut set persones a Almassora (Plana Alta), Vall d'Uixó (Plana Baixa) i Sagunt per transformar armes detonadores en d'altres preparades per disparar foc real. L'operació, denominada 'Riadas', es va iniciar a finals de l'any passat després de detectar-se una sèrie de compres per Internet d'armes curtes detonadores en establiments de les demarcacions de Barcelona, Girona i Lleida, a més de València i Madrid. Segons la Guàrdia Civil, l'organització estava perfectament estructurada i jerarquitzada, ja que quan ja disposaven de les armes les feien arribar a un taller clandestí que les manipulava perquè poguessin ser de foc real i després vendre-les al mercat negre. Per comprar les armes detonadores, només calia presentar el DNI del comprador, que utilitzava identitats suplantades de diverses persones. Els detinguts estan acusats d'un presumpte delicte de pertinença a una organització criminal, fabricació i tinença il·lícita d'armes i usurpació d'estat civil. D'altra banda, els agents també van dur a terme un registre a Castelló, on hi havia un el taller clandestí. Per localitzar-lo, va ser necessari utilitzar un georadar, ha que estava en una habitació excava a ala planta baixa d'un edifici de l'habitatge utilitzat com a subterrani, per on s'accedia a través d'una porta simulada en una de les parets d'una dutxa.  A més, en un dels vehicles utilitzats es van trobar ocultes tres armes tipus pistola de 9 mil·límetres modificades i preparades per a la seva venda en el mercat negre.

Summary: Detenen set persones al País Valencià per transformar armes detonadores en d'altres per usar-les amb foc real


L'Ajuntament de Barcelona ha concretat aquest dijous els setze barris on farà una inversió extraordinària de 150 MEUR. L'alcaldessa de la ciutat, Ada Colau, i el gerent municipal, Jordi Martí, han presentat el Pla de Barris des del Centre Cívic Besòs, on han defensat que la intervenció en els àmbits més vulnerables de la ciutat es farà per primer cop amb la participació efectiva dels veïns. "No només és inversió, sinó que sobretot vol ser una nova forma de treballar de l'Ajuntament que parteix dels barris, perquè durant molt de temps la planificació dels grans projectes s'ha fet des de la plaça Sant Jaume", ha apuntat Colau. Així doncs, el pla beneficiarà els barris de Trinitat Nova i Roquetes (Nou Barris); Bon Pastor, Baró de Viver, La Verneda i La Pau i Trinitat Vella (Sant Andreu); Besòs-Maresme (Sant Martí); Raval Sud i Gòtic Sud (Ciutat Vella); La Marina del Port i del Prat Vermell (Sants Montjuïc); Vallbona, Torre Baró i Ciutat Meridiana (Nou Barris), i Sant Genís dels Agudells i La Teixonera (Horta-Guinardó).

Summary: L'Ajuntament de Barcelona concreta els setze barris on farà una inversió extraordinària de 150 MEUR


La temporada d'estiu a l'aeroport de Lleida-Alguaire s'inicia el proper divendres 22 de juliol amb l'obertura de les dues rutes d'AirNostrum que connecten Lleida amb Eivissa i Maó, des de fa set anys. Així, fins al 4 de setembre, juntament amb el vol a Palma que opera tot l'any, s'oferiran sis vols d'anada i tornada els divendres i diumenges des de l'aeroport lleidatà. Paral·lelament, Aeroports de Catalunya ha renovat l'acord amb el turoperador britànic Neilson Thomas Cook per continuar oferint durant les tres properes temporades les rutes d'hivern que opera a l'aeroport d'Alguaire des de fa cinc anys. A més, es treballa per renovar l'acord amb l'aerolínia israelí Arkia per matenir la rurta d'hivern a Tel Aviv que la companyia va començar a oferir la temporada passada. Concretament, les sortides a Maó seran a dos quarts i cinc minuts de les tres de la tarda els divendres i a un quart de tres de la tarda els diumenges, i les arribades a Lleida des d'aquesta destinació seran a dos quarts de dues els divendres a la una i cinc minuts els diumenges. Pel que fa a Eivissa, sortiran vols des de Lleida-Alguaire a les sis i vint minuts els divendres i a les sis els diumenges. Les arribades a Lleida des d'aquesta destinació seran a les cinc i cinquanta minuts els divendres i a dos quarts de sis els diuemgens. La ruta amb Palma mantindrà el seu horari, amb sortides de Lleida a les dues i vint-i-cinc minuts els divendres i a les nou i cinquanta els diumenges, i arribades a les dues menys cinc minuts els divendres i a les nou i vint minuts els diumenges.

Summary: La temporada d'estiu a l'aeroport de Lleida-Alguaire començarà el 22 de juliol


El govern espanyol ha fet oficial aquest dijous la candidatura de l'actual ministra d'Assumptes Econòmics i Transformació Digital, Nadia Calviño, per ser presidenta de l'Eurogrup, l'òrgan informal on els ministres de la zona euro examinen les polítiques econòmiques que es duen a terme. L'executiu central considera aquest òrgan "clau en la cooperació entre tots els membres de la zona euro i la construcció d'una Europa més forta i unida". Tal com ha assenyalat a través d'un comunicat el president del govern espanyol, Pedro Sánchez, "seria un honor per l'Estat que Nadia Calviño pogués presidir l'Eurogrup, una responsabilitat que mai ha exercit Espanya ni tampoc cap dona". En cas que Calviño ocupés la presidència d'aquest òrgan, no hauria d'abandonar l'actual càrrec de ministra i vicepresidenta tercera del govern espanyol, ja que es tracta de càrrecs que són compatibles. Tot apunta que Calviño es disputarà el lloc amb el luxemburguès Pierre Garmena i l'irlandès Paschal Donohoe, tot i que cap dels dos encara ha fet oficial la seva candidatura (el termini s'esgota aquest mateix dijous a les sis de la tarda). El nou màxim responsable de l'Eurogrup substituirà al portuguès Mário Centeno, que va decidir no optar a un segon mandat. Suport de l'oposició a les xarxes Pocs minuts després de formalitzar la candidatura, diverses figures polítiques de l'oposició han volgut enviar missatges de suport a Calviño a través de les xarxes. Un d'ells ha sigut el vicepresident del Grupo Popular Europeu, Esteban González Pons. "No hi ha millor garantia perquè la política espanyola segueixi les directrius moderades de la Unió Europea que l'Eurogrup s'assegui en el nostre Consell de Ministres; Calviño decidirà la condicionalitat que complirem", ha dit a Twitter. Per altra banda, Ciutadans ha parlat de "bona notícia per Espanya i el conjunt de la Unió Europea". "Estem convençuts que Calviño pot fer una gran tasca al capdavant de l'Eurogrup. La seva candidatura compta amb el nostre suport per sobre els interessos partidistes", ha escrit la formació taronja.

Summary: El govern espanyol presenta la candidatura de Nadia Calviño per ser presidenta de l'Eurogrup


El president de la Generalitat, Carles Puigdemont, ha valorat la possibilitat que el cap del govern espanyol, Mariano Rajoy, convoqui un Consell de Ministres extraordinari el 16 d'agost en cas que la Mesa del Parlament admeti a tràmit la llei del referèndum, aquell mateix dia. En un xat amb la ciutadania a través de l'aplicació ZoneTacts, Puigdemont ha dit que el Govern "té la seva pròpia agenda, al marge del que decideixi fer el Consell de Ministres". I ha afegit, sobre la possible reunió dels ministres del govern espanyol: "Respecto la seva vocació de treball. Tant de bo sempre fos així".

Summary: Puigdemont sobre un Consell de Ministres el 16 d'agost: "Nosaltres tenim la nostra agenda, al marge de l'Estat"


El productor d'oli d'oliva Ivan Caelles ha tret al mercat la primera cervesa verda d'oliva del món. Oliba Green Beer, és una cervesa que neix a la Vall de Barcedana, al Pallars Jussà, i que destaca pel seu "atractiu i particular color verd, per l'aroma que transporta als camps d'oliveres i pel seu sabor compensat i amb tocs d'oliva", ha explicat Caelles. Aquest enginyer agrònom ha volgut unir en un sol producte les seves dues passions; les olives i la cervesa. Amb aquest producte dona continuïtat al projecte de posar en valor la Vall de Barcedana i els seus paisatges d'oliveres; primer amb l'oli d'oliva de muntanya, i ara amb aquesta cervesa, única al món. La seva recepta inclou 7 varietats d'olives autòctones del Jussà. OlibaGreen Beer s'ha elaborat seguint l'estil Bohemian Pilsner, originari de la República Txeca. Caelles ha explicat que "s'han utilitzat malts pils d'alta qualitat i llúpols txecs com el saaz per oferir un producte amb un 5% d'alcohol, refrescant i suau". A més, és una cervesa sense gluten, fet que no afecta el seu sabor i apta per celíacs. Per tot, Caelles, ha dit que "és un producte únic i incomparable a tot el món". Aquesta cervesa pallaresa es presenta en ampolles de 33cl, una edició limitada d'ampolles de 75cl i tiradors per a fires. Caelles ha dit que l'Oliba Green Beer és "la beguda mediterrània dels Pirineus", concepte que sorgeix observant la distribució del cultiu d'oliveres de Catalunya, que va des del peu de la muntanya, com la Vall de Barcedana, fins a la costa mediterrània. Pel que fa al nom, Oliba es l'ingredient que fa especial aquesta cervesa, però s'ha escrit amb 'b' per donar-li personalitat i fer referència a la idea de beer o birra. Green Beer, destaca el particular color del producte i ens informa que es tracta d'una cervesa. Un nom i un concepte amb moltes aspiracions que s'han pensat perquè siguin entenedors a escala internacional. Oliba Green Beer segueix la línia de tots els projectes d'Ivan Caelles i els seus valors socials, per això estan compromesos amb entitats com la Fundació Privada Ilersis, que afavoreix la integració de persones amb discapacitat intel·lectual a Lleida, i amb l'ONCE, que promou la inclusió de persones cegues i amb discapacitat a tot l'estat espanyol. Els joves de la Fundació Ilersis s'han encarregat de la manipulació de l'embalatge de les cerveses i de posar-hi l'etiqueta en braille que han treballat conjuntament amb l'ONCE i que permet a les persones amb discapacitat visual de poder llegir el producte que tenen a les seves mans.

Summary: Neix al Pallars Jussà la primera cervesa verda d'oliva del món


És una aliança instrumental per sortir del Mixt que els donarà més visibilitat ACN Madrid.-La Mesa del Congrés dels Diputats ha donat llum verda aquest dilluns a la creació del Grup Plural format pels diputats de Junts per Catalunya, Más País, Compromís, Coalició Canaria-Nueva Canarias, BNG, el Partit Regionalista Càntabre i Teruel Existe . És una aliança instrumental dels vuit partits que els permetrà sortir del Grup Mixt gràcies al fet que sumen 16 diputats, un més dels necessaris per poder constituir grup a la cambra baixa. La portaveu de JxCAT, Laura Borràs, serà formalment la portaveu del Grup Plural  de funcionament del grup, tot i que aquest serà un càrrec rotatori d'acord a la proporcionalitat de les formacions que conformen el grup. D'aquesta manera, els dos diputats de la CUP, els dos d'UPN i el de Foro Asturias es queden a un Mixt format únicament per cinc representants. El grup Plural està format per set diputats de JxCAT, tres de Más País, dos de CC-NC, un del BNG, un del PRC i  un de Teruel Existe.  La Mesa actua en aquesta direcció després de rebre un informe favorable dels serveis jurídics de la cambra, que contràriament a dos intents anteriors conclou que aquestes formacions poden constituir un grup propi perquè compleixen els requisits del Reglament (que exigeixen tenir 15 diputats, un 3% a tot l'Estat o un 15% a totes les circumscripcions on s'han presentat).  Segons van explicar la setmana passada els mateixos partits que conformaran el Grup Plural, l'objectiu és "garantir els drets dels milions d'electors i l'operativitat de la feina dels diputats i de la càmera". Deixen clar que el grup es constitueix "únicament amb criteris operatius i no ideològics" i que "de facto" funcionarà com un grup mixt, en què cada partit serà independent i tindrà visibilitat pròpia.

Summary: La Mesa del Congrés aprova la creació del Grup Plural  de JxCat, Compromís, Más País, BNG i tres partits


El Departament de Territori i Sostenibilitat ha adjudicat la redacció del projecte constructiu de la segona fase de l'adaptació de l'estació de metro de l'L3 de Vallcarca, que consistirà en la construcció d'un ascensor de tres parades entre el vestíbul de l’estació i les avingudes de Vallcarca i de la República Argentina, situades a diferents cotes, als barris de Vallcarca i els Penitents i el Putxet i Farró respectivament. A més de l’obra per instal·lar aquest ascensor, els treballs inclouran la construcció d’una passera que li donarà accés des de l’avinguda de la República Argentina. El projecte es redactarà durant aquest any amb l'objectiu d'executar les obres el 2020. Les obres estaran cofinançades per la Generalitat i l'Ajuntament de Barcelona i tindran un cost d'1 milió d'euros. D'altra banda, el Departament de Territori i Sostenibilitat està executant les obres corresponents a la primera fase de l’adaptació mitjançant la instal·lació de dos ascensors que comunicaran el vestíbul i les andanes de l’estació. Aquesta fase quedarà finalitzada el proper mes de juliol.

Summary: Territori adjudica la redacció del projecte de la segona fase de l'adaptació de l'estació de Vallcarca de l'L3


El conseller d'Ensenyament, Josep Bargalló, ha assegurat que no està presa la decisió sobre els docents extra que es necessitaran el curs que ve i, per tant, no ha confirmat els aproximadament 9.000 mestres que va xifrar la consellera de la Presidència i portaveu del Govern, Meritxell Budó. En una interpel·lació al ple del Parlament, Bargalló ha afegit que la voluntat és començar les classes al setembre amb "màxima normalitat possible i màxima presencialitat possible". Així mateix, ha defensat que "l'escola és l'espai més segur que tenen els alumnes després de casa seva" i ha afegit que se seguiran les mesures sanitàries que diguin les autoritats sanitàries i que s'aplicaran tal com s'acordi amb el comitè de salut laboral del departament.  "No he anunciat cap nombre concret de professorat perquè per poder anunciar-ho cal tenir unes decisions preses que estem treballant amb les direccions dels centres", ha afirmat en resposta a la insistent pregunta de la diputada de Cs Sonia Sierra que li demana concreció en el nombre de docents extra que hi haurà el curs que ve per fer front a la situació post-covid-19.  La diputada ha lamentat, després de la resposta del conseller, que la consellera i portaveu del Govern, "fiqués la pota" amb la xifra dels 9.000 professors. "Ara resulta que no val i no hi ha manera que concreti la xifra ni el cost. Dona la sensació que és més una campanya de màrqueting per desviar el malestar de la comunitat educativa", ha afegit la diputada del partit taronja.

Summary: Bargalló no confirma els 9.000 docents extra que va xifrar Budó i diu que la decisió no està presa


El barri s'ha tornat a despertar amb destrosses, com pintades i vidres trencats sobretot a entitats bancàries, després de la tercera nit d'aldarulls ACN Barcelona.-Els veïns de Gràcia veuen "ineludible" entaular un diàleg "urgent" entre associacions i moviments socials per trobar solucions al conflicte pel desallotjament del Banc Expropiat, que ha acabat amb tres nits d'aldarulls al barri. Ho ha assenyalat Antoni Ramon, membre de l'Associació Veïnal Vila de Gràcia i de la plataforma Gràcia cap a on vas?, que ha puntualitzat: "Primer s'hauria de parlar entre els col·lectius i veïnatge i a partir d'aquí continuem amb qui, plegats, decidim que hem de parlar". Ramon lamenta els disturbis però també reivindica els cinc anys de tasca social del Banc Expropiat en un barri "sotmès a la pressió del mercat immobiliari". "Gràcia no es mereix ni aquestes nits ni aquests dies", ha reblat. El barri s'ha tornat a despertar aquest dijous amb destrosses sobretot a entitats bancàries i establiments de multinacionals, com vidres trencats, pintades i caixers cremats. A Antoni Ramon, li sembla "bé" la proposta que l'alcaldessa de Barcelona, Ada Colau, ha fet aquest dijous a Catalunya Ràdio perquè els moviments socials dialoguin per intentar trobar solucions al conflicte pel desallotjament del Banc Expropiat. De tota manera, aquest veí de Gràcia ha puntualitzat que ja hi ha diàleg entre els col·lectius socials del barri i que la plataforma veïnal Gràcia cap a on vas? engloba persones que treballaven al Banc Expropiat. Per a ell, tots formen part del teixit associatiu i social del barri.  Ramon considera que veïns i moviments socials han de parlar primer entre ells i després decidir si poden fer d'interlocutors entre les parts implicades en el conflicte. "No és un diàleg que l'hàgim de plantejar a llarg termini, és urgent", ha reconegut Ramon, preguntat per si tenen la sensació que el temps corre pels aldarulls que han trasbalsat el barri en les tres darreres nits.  També ha matisat que no forma part "de l'ADN del Banc Expropiat ser un centre cívic municipal, sinó trobar espais on s'especula i denunciar, a partir de l'activitat que s'hi fa, que un altre barri és possible". "Estic segur que el diàleg amb l'administració no és fàcil, però amb nosaltres ho ha estat", ha contraposat amb referència precisament al tarannà del Banc Expropiat.  Ramon lamenta els disturbis de les darreres nits: "No és bo que passi". "Entenc que no és desitjable que gent treballadora tingui el cotxe al carrer i se'l trobi destrossat", ha afegit. Ara bé, ha desvinculat els actes vandàlics de l'ocupació de l'edifici: "La gent que conec del Banc Expropiat l'he vista a cara descoberta aquests vespres. Els que anaven encaputxats, no sé qui són, precisament perquè van encaputxats".  Els comerciants del carrer Gran de Gràcia reclamen "pau"  En la tercera nit de protestes, els disturbis es van estendre pel barri, que aquest dijous al matí en presentava les seqüeles, com entitats bancàries i aparadors de centres de multinacionals amb vidres trencats, pintades i caixers cremats i la seu de CiU del districte de Gràcia tenia la persiana enfonsada. Operaris treballaven per restaurar la normalitat davant les càmeres de veïns i turistes, que s'aturaven per examinar l'abast dels aldarulls i fotografiar-lo.  La presidenta de l'Eix Comercial Gran de Gràcia, Ester Costa, ha condemnat els episodis de violència i ha reclamat "diàleg" i "pau". "Som els botiguers i la gent del barri que rebem", ha lamentat. "Estem d'acord amb les manifestacions i som els primers a opinar, però s'ha de parlar pacíficament perquè la violència no porta enlloc", ha insistit. Costa i companys de junta han recorregut aquest dijous el carrer i n'han fotografiat les destrosses: "És indignant. Estem treballant i lluitant per a l'harmonia a un barri que precisament té moltes associacions i hi ha molt diàleg. No ho entenem. O falten valors o informació", ha assenyalat.  L'ocupació d'una sucursal bancària en un barri que es torna "car" per als veïns Ramon ha destacat que associacions i col·lectius del barri comparteixen amb el Banc Expropiat, un centre autogestionat en una antiga sucursal bancària ocupada el 2011, un diagnòstic de denúncia. "Gràcia es transforma i es converteix en un barri car per viure; els fills ja no poden quedar-se com ho vam fer els de la nostra generació". "Entenc perfectament l'ocupació del Banc Expropiat ", ha afirmat. Ramon ha reivindicat el "patrimoni" de cinc anys d'activitat i de denúncia del centre i ha subratllat que l'espai entroncava amb "les necessitats del barri".

Summary: Veïns de Gràcia veuen "ineludible" el diàleg entre moviments socials per resoldre el desallotjament del Banc Expropiat


La Guàrdia Civil ha acabat, després de més de set hores, el registre a la seu de l'empresa Grup Soler, a Sallent (Bages), en el marc de l'operació 'Petrum', que investiga presumptes comissions per les adjudicacions d'obres públiques. El registre ha començat cap a les deu del matí i s'ha allargat fins gairebé les set de la tarda. Els agents s'han endut detingut el conseller delegat de l'empresa, Jordi Soler, amb dos vehicles camuflats que han sortit per la porta del darrere de l'edifici. Els policies també s'han endut material divers dins de caixes de cartró. Aquest dimecres també s'ha registrat l'ajuntament de Sant Fruitós de Bages i l'escorcoll estaria relacionat amb la construcció del centre cívic Nexe.  Durant més de set hores agents de la Guàrdia Civil han estat escorcollant les dependències de l'empresa Grup Soler, a Sallent. Dins de les instal·lacions de la companyia hi havia alguns cotxes de paisà, així com també una furgoneta i un vehicle tot terreny de la Guàrdia Civil. L'escorcoll s'ha allargat fins gairebé tres quarts de set de la tarda i els agents s'han endut algunes caixes de cartró. El conseller delegat de l'empresa, Jordi Soler, ha sortit detingut per la porta del darrere de l'edifici dins d'un cotxe de paisà.  L'escorcoll s'emmarca dins de l'operació policial 'Petrum' i a la comarca del Bages també s'ha registrat l'ajuntament de Sant Fruitós de Bages. Allà, no s'ha efectuat cap detenció i els agents presumptament buscaven documentació relacionada amb les obres de construcció del centre cívic Nexe, que hauria executat el Grup Soler.

Summary: La Guàrdia Civil acaba el registre a la seu de l'empresa Grup Soler i s'endú detingut el conseller delegat


La formació permetrà als mediadors actuar en problemes familiars, comunitaris i civils ACN Barcelona.-El Departament de Treball, Afers Socials i Famílies ha posat en marxa un curs d'especialització en mediació per a 24 mediadors i dinamitzadors que actualment treballen en el Pla Integral del Poble Gitano. El nou curs dota als professionals dels coneixements que les regulacions exigeixen en matèria de mediació i de les competències necessàries per actuar en la prevenció, gestió i resolució de conflictes. La formació es fa a la Fundació Universitat de Girona, que compta des de fa més de 12 anys amb docents especialistes en el tractament de la conflictivitat pública, comunitària i darrerament familiar, i per professionals que actuen com a mediadors en el Pla Integral del Poble Gitano gestionant i prevenint conflictes en les comunitats d'arreu del país. Amb aquesta formació es pretén dotar als professionals de coneixements teòrics i pràctics que els permetin intervenir, abordar i gestionar els conflictes. El curs consisteix en 25 classes presencials que se centren en la realització de casos pràctics. El curs també disposa d'una plataforma virtual de formació i de treball per als estudiants.

Summary: La Generalitat ofereix cursos als professionals que gestionen i prevenen conflictes en el Pla Integral del Poble Gitano


La família de Franco vol enterrar el dictador a la cripta de la catedral de  l'Almudena de Madrid si el govern espanyol tira endavant l'exhumació del cadàver del Valle de los Caídos. Els descendents han escollit doncs el destí on reposarien les restes del seu familiar i ho han comunicat al Ministeri de Justícia en l'escrit d'al·legacions, en què es mostren contraris al trasllat del cos, segons informen diversos mitjans. La família demana que si es porta a terme l'exhumació "en contra els desitjos de la família" se'ls lliuri "de manera immediata"el fèretre a la mateixa basílica del Valle de los Caídos perquè després d'un ofici religiós, es sepulti a la cripta de l'Almudena. En el mateix text, els Franco plantegen que la modificació de la llei de la memòria històrica que permet l'exhumació és inconstitucional i al·lega que l'executiu de Pedro Sánchez vulnera el dret fonamental a la intimitat personal.

Summary: La família vol enterrar Franco a la catedral de l'Almudena si el govern espanyol l'exhuma


La vintena de persones que van resultar ferides en les càrregues policials que van tenir lloc dijous a Terrassa durant una protesta antifeixista per rebutjar un acte convocat per Vox, presentaran una demanda conjunta en contra de l'actuació dels Mossos d'Esquadra. Ho ha explicat el secretari de l'ANC a la població, Pep Tomàs, que va ser una de les persones que va patir l'impacte d'una pilota de foam durant l'operatiu. "No hi havia motius per carregar, si haguessin esperat quinze minuts més la manifestació s'hauria dissolt", ha considerat. Tomàs que assegura que els agents "es van llançar a l'atac de forma indiscriminada" i van etzibar "cops de porra al cap" a diverses persones. La demanda conjunta es tramitarà a través de l'entitat Solidaritat Antirepressiva de Terrassa, que segons ha explicat Pep Tomàs, secretari de l'ANC de la ciutat, s'encarrega d'assistir cassos d'aquesta tipologia. "Agruparem tots els informes mèdics dels ferits per aquests incidents i els propers dies presentarem la denúncia als Jutjats de Terrassa", ha apuntat el secretari de l'ANC, que va participar en la protesta i va patir una lesió a la cama com a conseqüència de l'impacte d'una bala de foam. Tomàs es mostra sorprès per l'actuació policial. Assegura que la manifestació en contra de Vox va desenvolupar-se "amb normalitat" i apunta que la policia va intervenir quan la protesta ja s'estava acabant. "No hi havia motius per carregar, si s'haguessin esperat quinze minuts s'hauria dissolt", ha lamentat.  Segons el secretari de l'ANC, des del primer moment els Mossos d'Esquadra es van posicionar de cara als manifestants antifeixistes "totalment equipats, fins hi tot amb escopetes per projectils de foam", ha detallat.  Afirma que quan ja s'havia desconvocat la manifestació i la gent començava a marxar, va produir-se "algun llançament cap a la policia"  es van cremar algunes imatges i documents. "Va ser en aquest moment que els Mossos d'Esquadra es van llançar a l'atac de manera indiscriminada i fins hi tot van colpejar a diverses de les persones que estaven a la vora amb la porra al cap", ha relatat. Tomàs explica que tant ell com la diputada de la CUP, Maria Siirvent, van aturar-se a atendre una persona que havia resultat ferida. "Ens vam apartar a cinquanta metres i sorprenentment van disparar cap on estàvem nosaltres i una pilota que havia rebotat a terra va impactar contra la meva cama", indica.  El secretari de l'ANC reconeix que va patir dolor, però adverteix que el que li fa més mal és la "indignació" de la situació. En aquest sentit remarca que no van ser pràctiques individuals, sinó una intervenció "estratègicament pensada".  El coordinador del secretariat de l'ANC a Terrassa, Mario Soria, també s'ha expressat en aquest sentit i ha condemnat els fets. "El president Torra ha dit en diverses ocasions que les accions dels CDR són importants per mobilitzar la ciutadania i no entenem perquè el Govern demana que ens manifestem si després des de les pròpies institucions es produeixen aquests actes de repressió", reflexiona Soria que es pregunta si l'executiu català realment "té el control i la gestió dels cossos de seguretat".

Summary: Els ferits en les càrregues policials de Terrassa presentaran una demanda conjunta contra els Mossos d'Esquadra


El president de la Generalitat, Quim Torra, ha admès que no s'ha informat prou bé de la situació a les residències de gent gran arran de la crisi pel coronavirus. En una entrevista a 'Ser Catalunya', ha afirmat que no s'ha explicat "amb la claredat que s'hauria d'haver fet des del primer moment" i que això ha creat "alarma social", un "punt de desconfiança" i una "certa angoixa". Per resoldre-ho, Torra ha dit que a partir d'ara es faran rodes de premsa diàries per explicar l'estat de la situació en aquest àmbit. Tot i que no s'ha informat amb la "claredat que calia", el president assegura que ha estat una qüestió prioritària pel Govern i que la situació a les residències de gent gran és la "primera preocupació" de l'executiu.  Text Torra ha assegurat que li agrada "treballar de cara" i que els ciutadans sàpiguen les previsions que té el Govern. I, en aquest sentit, ha reconegut que l'executiu no ha sigut "prou curós" a l'hora de traslladar a la població la situació a les residències de gent gran i els plans que l'executiu va fent. Aquest dimecres, el Govern ha xifrat en 362 els morts per la covid-19 que vivien en residències i en 830 els usuaris diagnosticats. El virus ja ha afectat el 30% dels centres i es preveu traslladar a mútues laborals els malalts lleus.  En l'àmbit de l'autocrítica i de les qüestions relacionades amb la crisi que no s'han fet prou bé des de la Generalitat, Torra hi ha afegit el fet que a l'administració hi prima el "concepte burocràtic". Un sistema que en una situació com l'actual no és sostenible, segons Torra, perquè "cada minut compta". "Si algú es pensa que encara podem funcionar dient miri, ara porti'm un paper, que d'aquí tres dies li respondré... no pot ser", ha conclòs.

Summary: Torra admet que no s'ha informat prou bé de la situació a les residències i que això ha creat "alarma social"


L'Ajuntament de Tortosa ha inaugurat, aquest dijous, el canvi de nom de la plaça Joaquim Bau, un càrrec públic del franquisme, pel de plaça 1 d’Octubre –una decisió presa sense vots en contra al ple del passat octubre-. Més enllà dels ferits i la repressió policial, la plaça vol recordar la unitat i “l’afirmació nacional” que va suposar la celebració del referèndum. Els alcaldes de La Ràpita, Roquetes i Móra la Nova, convidats a l’acte, han recordat les càrregues policials que van deixar un centenar de ferits i que han marcat la societat dels tres municipis. Amb el canvi de nom de la plaça, Tortosa també es desfà d’una part del seu passat franquista, retirant el nom de Joaquim Bau, alcalde durant la dictadura Primo de Rivera i càrrec públic durant la Guerra Civil espanyola i els darrers anys del franquisme.  L'alcalde de Móra la Nova, Francesc Xavier Moliné, ha explicat com l'1-O va marcar el seu municipi i com la violència que van exercir els cossos de seguretat a la Ràpita i Roquetes va fer que s'evités tot tipus de resistència quan la Guàrdia Civil va arribar, a la tarda, al poble de la Ribera d'Ebre. "És un dia que et reforça com a poble i et reforça l'autoestima. És una lliçó històrica per a les generacions que han de venir el fet que impedir que la ciutadania no pugui expressar la seva voluntat amb mitjans com la força és una idea nefasta", ha apuntat.  També l'alcalde de la Ràpita, Josep Caparrós, també ha agraït un acte de record i de posada en valor del que va passar als pobles ebrencs la jornada del referèndum. "Aquell dia ha marcat un abans i un després a la Ràpita. No ho hem d'oblidar mai. I hem de continuar treballant per aconseguir amb diàleg i pacifisme els objectius que ens marquem com a societat", ha demanat.  Finalment l'alcalde de Roquetes, Francesc Gas, ha agraït que es posi en valor al defensa de les urnes però ha lamentat que "la repressió continuï viva", així com "el sentiment imperialista" que té Espanya vers Catalunya. "Sense rancúnia ni odi hem d'explicar aquells fets a la gent jove per explicar-los que la democràcia es una cosa i allò que fa l'estat espanyol és una altra, un estat amb una cara fosca que no permet que la gent tingui opinió", ha apuntat Gas. Sant Carles de la Ràpita també ha nomenat 1 d'Octubre la plaça del pavelló municipal mentre que Móra la Nova és el propi pavelló que ha rebut aquest nom.

Summary: Tortosa inaugura la nova plaça 1 d’Octubre a Ferreries en record dels ferits i dels impulsors i defensors del referèndum


El portaveu d'ERC, Sergi Sabrià, no ha detectat cap canvi d'opinió sobre el referèndum unilateral d'independència (RUI) del president de la Generalitat, Carles Puigdemont, durant l'entrevista d'aquest dilluns a Catalunya Ràdio. "No tenim sensació de refredament. Per nosaltres no hi ha canvis", ha explicat en la roda de premsa posterior a la reunió de la permanent nacional d'Esquerra. L'opció del Govern i, per tant, d'ERC i el PDC, continua sent la d'executar el full de ruta acordat, que preveu unes eleccions constituents. Ara bé, Sabrià ha subratllat que no tanquen la porta a "millorar" el full de ruta i el referèndum d'independència (evita parlar de RUI) és una opció. Per això, "si es donés la possibilitat, tinguéssim els consens i tinguéssim tècnicament clar com ho faríem, es una opció que valorem". Segons Sabrià, però, avui "no es donen totes aquestes condicions" per poder incorporar el RUI al full de ruta. Pel que fa a la possibilitat de fer una nova proposta de referèndum pactat amb l'Estat, que aquest passat diumenge Puigdemont va anunciar davant la premsa estrangera, el portaveu republicà ha afirmat que "mai" renunciaran a aquesta possibilitat, però ha advertit que l'Estat ja l'ha rebutjada abans fins i tot de rebre-la. Aquest mateix dilluns el ministre de Justícia, Rafael Catalá ha recalcat que "no és possible avançar en aquesta direcció". "La clau és que el referèndum sigui vinculant i el resultat pugui ser executable l'endemà", ha prosseguit Sabrià tornant al RUI. Que les condicions tècniques i de consens no siguin, ara per ara, les més adequades, no implica que el referèndum hagi desaparegut d'entre el ventall de possibilitats per culminar el procés sobiranista. "Sempre hem dit que aquets procés comença i acaba a les urnes. Estem oberts a millorar el full de ruta. Podem parlar d'introduir modificacions si tenim les majories prou àmplies per fer-ho", ha insistit. En aquests moments el full de ruta preveu les eleccions constituents prèvies al referèndum d'una nova constitució. "Estem tots tranquils. Tenim clar cap a on anem", ha garantit. Sigui com sigui, amb RUI o amb eleccions, ERC confia que la fase final del procés no s'allargui més enllà del 2017, "ja sigui al juny o al setembre". Sabrià també ha volgut valorar "l'èxit" de la mobilització de la Diada i ha garantit que les institucions catalanes seguiran treballant per fer realitat els anhels que es van expressar al carrer. El missatge és clar: El poble hi és. Som majoria", ha opinat.

Summary: ERC no creu que Puigdemont hagi refredat el RUI però afirma que avui no compleix les condicions per ser al full de ruta


El govern espanyol ha aprovat aquest dimarts una sèrie de mesures incloses al decret del Ministeri de Justícia per evitar el tancament d'empreses amb problemes de liquiditat. Permetrà que les companyies insolvents no hagin de demanar concurs de creditors abans del 31 de desembre. Els jutges no acceptaran les sol·licituds de concurs que s'hagin presentat des de l'inici de l'estat d'alarma. Durant l'any següent des de la declaració de l'estat d'alarma el concursat podrà presentar proposta de modificació del conveni que es trobi en període de compliment sense necessitat que hagi passat un any des de la presentació de l'anterior, segons un comunicat de Justícia. A més, segons l'esborrany del decret, el govern espanyol no computarà les pèrdues d’aquest 2020 en las causes de dissolució. El jutge donarà trasllat al deutor de les sol·licituds d’incompliment del conveni que presentin els creditors en els sis mesos posteriors a l’estat d’alarma però no les admetrà a tràmit fins tres mesos després que finalitzi aquest termini. En aquests tres mesos podrà presentar proposta de modificació del conveni, que es tramitarà amb prioritat a la sol·licitud de declaració d’incompliment. A banda, amb la finalitat de facilitar el crèdit i la liquiditat es qualificaran com a ordinaris els crèdits de les persones especialment vinculades amb el deutor en els concursos que es poguessin declarar dins dels dos anys posteriors a la declaració de l’estat d’alarma.  També durant el termini d’un any des de la declaració de l’estat d’alarma, el deutor no tindrà el deure de sol·licitar la liquidació de la massa activa i el jutge no obrirà la fase de liquidació encara que el creditor acrediti l’existència d’alguns dels fets que puguin fonamentar la declaració de concurs. “Es tracta, en definitiva, d’evitar que l’escenari posterior a la superació de la crisi de la covid-19 ens porti a declaracions de concurs o apertura de la fase de liquidació respecte d’empreses que podrien ser viables en condicions generals de mercat (valor en funcionament superior al valor de liquidació) amb la consegüent destrucció de teixit productiu i de llocs de treball”, diu l'esborrany del decret.

Summary: El govern espanyol aprova mesures per evitar el tancament d'empreses amb problemes de liquiditat


La diputada del PSC Alícia Romero ha demanat que "els problemes de dins del Govern", en referència a les discrepàncies entre ERC i JxCat, no afectin la taula de diàleg, prevista per aquest dimecres a Madrid. "El diàleg no s'ha de perdre mai de vista", ha remarcat en roda de premsa al Parlament. D'altra banda, la diputada ha insistit que els socialistes "respecten" els noms que el Govern ha escollit per representar la delegació catalana a la taula de diàleg i ha remarcat que "el més important" és que demà se celebrarà la reunió. "Per fi tots els que parlem de diàleg podrem seure i posar la paraula al centre de les relacions", ha celebrat, i ha afegit que confia que hi hagi "moltes més" trobades. Romero s'ha expressat en aquest sentit just l'endemà que l'executiu fixés els noms dels representants, que van rebre algunes crítiques per no ser tots consellers. "El govern de l'Estat ha triat ministres i esperàvem que el Govern triés consellers; no ha estat la seva opció però ho respectem", ha argumentat.

Summary: El PSC demana que "els problemes de dins del Govern" no afectin la taula de diàleg